CELEX: 52021DP0118
Language: lt
Date: 1619481600000
Title: 2021 m. balandžio 27 d. Europos Parlamento sprendimas dėl prašymo atšaukti Ioanniso Lagoso (Ioannis Lagos) imunitetą (2020/2240(IMM))

2021 12 15   
            
            
               LT
            
            
               Europos Sąjungos oficialusis leidinys
            
            
               C 506/123
            
         
      P9_TA(2021)0118
      Prašymas atšaukti Ioanniso Lagoso (Ioannis Lagos) imunitetą
      2021 m. balandžio 27 d. Europos Parlamento sprendimas dėl prašymo atšaukti Ioanniso Lagoso (Ioannis Lagos) imunitetą (2020/2240(IMM))
      (2021/C 506/20)
      
         Europos Parlamentas,
      
                  —
               
               
                  atsižvelgdamas į 2020 m. spalio 23 d. pateiktą Graikijos Respublikos kasacinio teismo prokuroro prašymą atšaukti Ioanniso Lagoso imunitetą, kad būtų galima įvykdyti Atėnų apeliacinio teismo (pirmosios (trijų teisėjų) baudžiamųjų bylų nagrinėjimo kolegijos) apkaltinamuosius nuosprendžius Nr. 2425, 2473, 2506, 2644/2020, apie kurį buvo pranešta 2020 m. lapkričio 11 d. plenariniame posėdyje,
               
            
                  —
               
               
                  išklausęs Ioanniso Lagoso paaiškinimus, kaip nurodyta Darbo tvarkos taisyklių 9 straipsnio 6 dalyje,
               
            
                  —
               
               
                  atsižvelgdamas į Protokolo Nr. 7 dėl Europos Sąjungos privilegijų ir imunitetų 8 ir 9 straipsnius bei 1976 m. rugsėjo 20 d. Akto dėl Europos Parlamento narių rinkimų remiantis tiesiogine visuotine rinkimų teise 6 straipsnio 2 dalį,
               
            
                  —
               
               
                  atsižvelgdamas į Europos Sąjungos Teisingumo Teismo 2008 m. spalio 21 d., 2010 m. kovo 19 d., 2011 m. rugsėjo 6 d., 2013 m. sausio 17 d. ir 2019 m. gruodžio 19 d. sprendimus (1),
               
            
                  —
               
               
                  atsižvelgdamas į Graikijos Respublikos Konstitucijos 62 straipsnį,
               
            
                  —
               
               
                  atsižvelgdamas į Darbo tvarkos taisyklių 5 straipsnio 2 dalį, 6 straipsnio 1 dalį ir 9 straipsnį,
               
            
                  —
               
               
                  atsižvelgdamas į Teisės reikalų komiteto pranešimą (A9-0136/2021),
               
            
                  A.
               
               
                  kadangi už šią bylą atsakingas prokuroras paprašė atšaukti Europos Parlamento nario Ioanniso Lagoso imunitetą, kad jam būtų galima taikyti iš viso trylikos (13) metų ir aštuonių (8) mėnesių laisvės atėmimo bausmę ir skirti bendrą tūkstančio trijų šimtų (1 300) eurų baudą už vieną sunkų nusikaltimą ir du nusižengimus;
               
            
                  B.
               
               
                  kadangi Protokolo Nr. 7 dėl Europos Sąjungos privilegijų ir imunitetų 9 straipsnyje nustatyta, kad Europos Parlamento nariai savo valstybės narės teritorijoje naudojasi imunitetais, kurie toje valstybėje narėje yra suteikiami parlamento nariams;
               
            
                  C.
               
               
                  kadangi Ioannis Lagos buvo išrinktas į Europos Parlamentą 2019 m. liepos 2 d., o prašymas atšaukti imunitetą susijęs su faktais ir kaltinimais, pateiktais prieš įgyjant Europos Parlamento nario statusą, taigi ir Europos Parlamento nario imunitetą;
               
            
                  D.
               
               
                  kadangi, remiantis Graikijos Respublikos Konstitucijos 62 straipsniu, parlamento kadencijos metu parlamento narys be parlamento sutikimo negali būti traukiamas atsakomybėn, suimamas, kalinamas, negali būti kitaip suvaržoma jo laisvė;
               
            
                  E.
               
               
                  kadangi Ioannis Lagos buvo pripažintas kaltu dėl a) priklausymo nusikalstamam susivienijimui ir vadovavimo jam (Baudžiamojo kodekso 187 straipsnio 1 ir 3 dalys) – nusikalstama veika vykdyta Atėnuose nuo 2008 m. iki dabar, b) paprasto ginklų laikymo (Įstatymas Nr. 2168/1993) (leidus pakeisi iš kvalifikuoto ginklų laikymo), įvykdyto Peramoje (Atikos regionas) 2013 m. rugsėjo 30 d. ir c) Įstatymo Nr. 456/1976 dėl raketinių pistoletų ir pirotechnikos pažeidimo, įvykdyto Peramoje (Atikos regionas) 2013 m. rugsėjo 29 d.;
               
            
                  F.
               
               
                  kadangi šis Atėnų apeliacinio teismo apkaltinamasis nuosprendis yra nedelsiant vykdytinas, nes teismas nusprendė, kad apeliacinis skundas dėl šio sprendimo neturi suspensyvinio poveikio;
               
            
                  G.
               
               
                  kadangi Teisės reikalų komitetas susipažino su dokumentais, kuriuos pagal Darbo tvarkos taisyklių 9 straipsnio 6 dalį komiteto nariams pateikė Ioannis Lagos ir kuriuos pastarasis manė esant svarbius procedūrai;
               
            
                  H.
               
               
                  kadangi apkaltinamojo nuosprendžio vykdymas nėra susijęs su Ioanniso Lagoso einant pareigas pareikšta nuomone ar balsavimu, kaip numatyta Protokolo Nr. 7 dėl Europos Sąjungos privilegijų ir imunitetų 8 straipsnyje;
               
            
                  I.
               
               
                  kadangi, kaip numatyta Darbo tvarkos taisyklių 9 straipsnio 8 dalyje, Teisės reikalų komitetas jokiais atvejais neišsako nuomonės dėl Parlamento nario kaltumo ar nekaltumo ir dėl to, ar nuomonės ir veiksmai, kuriais jis yra kaltinamas, užtraukia jam atsakomybę, net jei nagrinėdamas prašymą komitetas galėjo išsamiai susipažinti su šia byla;
               
            
                  J.
               
               
                  kadangi Europos Parlamentas nekvestionuoja atitinkamų nacionalinių teisinių ir teisminių sistemų privalumų;
               
            
                  K.
               
               
                  kadangi Europos Parlamentas nėra įgaliotas vertinti ar ginčyti nacionalinių teisminių institucijų, atsakingų už atitinkamą baudžiamąjį procesą, kompetencijos;
               
            
                  L.
               
               
                  kadangi Ioannis Lagos yra vienas iš asmenų, kuriems Atėnų apeliacinis teismas skyrė panašią kelerių metų laisvės atėmimo bausmę už nagrinėjamas nusikalstamas veikas, o vienintelis skirtumas tas, kad jis šiuo metu naudojasi imunitetu kaip Europos Parlamento narys;
               
            
                  M.
               
               
                  kadangi, kaip numatyta Darbo tvarkos taisyklių 5 straipsnio 2 dalyje, Parlamento nario imunitetas nėra jo asmeninė privilegija, bet viso Parlamento ir jo narių nepriklausomybės garantija;
               
            
                  N.
               
               
                  kadangi Parlamento nario imuniteto paskirtis – apsaugoti Parlamentą ir jo narius nuo patraukimo atsakomybėn už veiksmus, kurie yra padaryti vykdant Parlamento nario įgaliojimus ir kurių negalima atskirti nuo tų įgaliojimų;
               
            
                  O.
               
               
                  kadangi inkriminuojamos veikos neturi aiškaus ar tiesioginio poveikio Ioanniso Lagoso, kaip Europos Parlamento nario, pareigų vykdymui;
               
            
                  P.
               
               
                  kadangi inkriminuojamos veikos įvykdytos iki jo išrinkimo į Europos Parlamentą; kadangi tuo remiantis negalima teigti, kad 2014 m. pradėtu teismo procesu buvo siekiama sukliudyti būsimai politinei Ioanniso Lagoso, kaip Europos Parlamento nario, veiklai, nes tuo metu jo, kaip Europos Parlamento nario, statusas buvo dar hipotetinis ir tik ateities galimybė;
               
            
                  Q.
               
               
                  kadangi šiuo atveju Parlamentas neaptiko jokių fumus persecutionis prielaidos įrodymų, t. y. faktinių aplinkybių, kurios leistų manyti, kad šis teismo procesas buvo pradėtas siekiant pakenkti Europos Parlamento nario, taigi ir Europos Parlamento, politinei veiklai;
               
            
               
                  1.
               
               
                  nusprendžia atšaukti Ioanniso Lagoso imunitetą;
               
            
               
                  2.
               
               
                  paveda Pirmininkui nedelsiant perduoti šį sprendimą ir atsakingo komiteto pranešimą Graikijos Respublikos kasacinio teismo prokurorui ir Ioannisui Lagosui.
               
            
         (1)  2008 m. spalio 21 d. Teisingumo Teismo sprendimas Marra / De Gregorio ir Clemente, C-200/07 ir C-201/07, ECLI:EU:C:2008:579; 2010 m. kovo 19 d. Bendrojo Teismo sprendimas Gollnisch / Parlamentas, T-42/06, ECLI:EU:T:2010:102; 2011 m. rugsėjo 6 d. Teisingumo Teismo sprendimas Patriciello, C-163/10, ECLI:EU:C:2011:543; 2013 m. sausio 17 d. Bendrojo Teismo sprendimas Gollnisch / Parlamentas, T-346/11 ir T-347/11, ECLI:EU:T:2013:23; 2019 m. gruodžio 19 d. Teisingumo Teismo sprendimas Junqueras Vies, C-502/19, ECLI:EU:C:2019:1115.